Beatissime pater. In regno Swetie nobiles et potentes ecclesiis et ecclesiasticis personis ut plurimum infesti existant et sepius, nisi armata manu et potentia eis resistatur, bona ecclesiarum et clericorum invadunt ac propterea ad resistendum eisdem et etiam incursionibus et invasionibus infidelium Ruthenorum eis vicinorum necessario opportet prelatos ecclesiarum in partibus illis familiam armatam et in copioso numero tenere, prout inter alios archiepiscopus Upsalensis, dicti regni metropolitanus et primas, cui ecclesiarum jura ac suffraganeorum et subditorum bona tueri incumbit, in familia continua quadringentos et aliquos plures familiares armatos necessario tenere habet, quibus, cum opportunum existit, precipit seu mandat, cum jure permittatur, unicuique resistere volentibus bona sua propria temeritate aufferre, ut invasionibus bonorum ecclesiasticorum et ecclesiasticarum personarum resistant ac etiam aliquando ab eisdem invasoribus bona per eos ablata per vim et manum armatam recuperent, et occasione premissorum multotiens contingit, quod inter familiares dicti archiepiscopi et alios eis adherentes ac invasores hujusmodi devenitur ad pugnam et multorum virorum occisionem ac propterea a nonnullis asseratur premissa eidem archiepiscopo non licere ipsumque archiepiscopum exinde irregularitatem contrahere posse; supplicat igitur humiliter sanctitati vestre devota creatura vestra Gustavus archiepiscopus Upsalensis, quatenus pro libertatis ecclesie conservatione ac ecclesiarum et ecclesiasticarum personarum tutela et securitate in premissis oportune providentes eidem archiepiscopo et pro tempore existenti archiepiscopo Upsalensi familiaribus suis pro tempore existentibus, ut prefatis invasoribus resistant et bona per eosdem invasores ablata in continenti reciperent, quotiens oportunum fuerit absque alicujus inhabilitatis seu irregularitatis incursu percipiendi seu committendi et mandandi et alia super hiis, que resistentia infidelium invasorum et recuperatio bonorum ab eis ablatorum predictorum moveat, profutura agendi et exequendi plenam et liberam auctoritatem et facultatem concedere et indulgere ipsumque archiepiscopum propterea aliquam irregularitatem seu inhabilitatem incurrere seu incurrisse censeri posse decernere dignemini de gratia speciali, non obstantibus constitutionibus et ordinationibus apostolicis ac in provincialibus et synodalibus conciliis editis generalibus vel specialibus statutis etc. ceterisque contrariis quibuscumque cum clausulis oportunis et consuetis. Fiat ut petitur. I. Et cum absolutione a censuris ad effectum; et cum facultate concessionis et decreto et pro omnibus predictis perpetuo in forma gratiosa; et quod premissorum omnium et aliorum necessariorum major et verior specificatio fieri possit in liiteris. Fiat. I. Dat. Rome apud S. Petrum quinto idus iunii anno tertio.